ไทยติดเชื้อ “โควิด-19” เพิ่ม 198 ราย ป่วยสะสมในปท.ทะลุ 13,300
ไทยติดเชื้อ "โควิด-19" เพิ่ม 198 ราย ป่วยสะสมในปท.ทะลุ 13,300
ไทยติดเชื้อ "โควิด-19" เพิ่ม 198 ราย ป่วยสะสมในปท.ทะลุ 13,300
23 ม.ค. 2564

ศูนย์บริหารสถานการณ์โควิด-19 (ศบค.) รายงานสถานการณ์การแพร่ระบาดของไวรัสโควิด-19 ในประเทศวันนี้ว่า พบผู้ติดเชื้อรายใหม่ 198 ราย ประกอบด้วย ผู้ติดเชื้อในประเทศ จากระบบเฝ้าระวังและระบบบริการฯ 69 ราย จากค้นหาผู้ติดเชื้อเชิงรุกในชุมชน 111 ราย ส่วนผู้ที่เดินทางมาจากต่างประเทศและเข้าสถานที่กักกันที่รัฐจัดให้ทั้งหมด 18 ราย ขณะที่วันนี้มีผู้เสียชีวิต 1 ราย
สำหรับจำนวนผู้ป่วยยืนยันสะสมในประเทศล่าสุดอยู่ที่ 13,302 ราย แบ่งเป็น ผู้ป่วยที่ติดเชื้อภายในประเทศ 6,450 ราย และการตรวจคัดกรองเชิงรุก 4,495 ราย ส่วนผู้เดินทางมาจากต่างประเทศ 2,357 ราย โดยมีผู้ป่วยรักษาหายแล้ว 10,448 ราย เพิ่มขึ้น 224 ราย ขณะที่มียอดผู้เสียชีวิตสะสม 72 ราย
ขณะที่วันนี้ผู้ป่วยที่ติดเชื้อโควิด 19 อายุ 81 ปี  เป็นชาวบ้านตำบลบางลาย อำเภอบึงนาราง จังหวัดพิจิตร ที่ติดเชื้อโควิด 19 จากลูกชายที่เดินทางมาจาก จังหวัดสมุทรสาคร เมื่อวันที่ 18 ธ.ค. 2563 ที่ผ่านมา ได้เสียชีวิตลงแล้ว ซึ่งนับเป็นผู้ติดเชื้อโควิด 19 รายแรกของจังหวัดพิจิตร ที่เสียชีวิตสาเหตุเนื่องจากเกิดโรคแทรกซ้อน รวมถึงผู้ป่วยรายนี้มีอายุมากแล้ว ประกอบกับมีโรคประจำตัวหลายโรค
ทั้งนี้ในช่วง 2-3 เดือนที่ผ่านมา จังหวัดพิจิตรพบผู้ป่วยติดเชื้อโควิดจำนวน 9 ราย ซึ่งล้วนเกี่ยวข้องกับจังหวัดสมุทรสาคร จากนั้นจังหวัดพิจิตรก็ปฏิบัติการป้องกันเฝ้าระวังอย่างเข้มข้น ซึ่งในรอบ 20 วันที่ผ่านมา ไม่พบผู้ป่วยติดเชื้อโควิด 19 เพิ่มเติมแล้ว